b'\n_START_ARTICLE_\nProstatos v\xc4\x97\xc5\xbeys\n_START_SECTION_\nEpidemiologija\n_START_PARAGRAPH_\nSergamumas prostatos v\xc4\x97\xc5\xbeiu Lietuvoje did\xc4\x97ja, per metus nustatoma apie 2000 nauj\xc5\xb3 atvej\xc5\xb3. Pasaulyje sergamumas labai nevienodas, Europoje jis yra nuo 90/100 000 \xc5\xa0vedijoje iki 35/100 000 Ispanijoje. Did\xc5\xbeiausias yra sergamumas JAV, jis sudaro 125/100 000 vyr\xc5\xb3. D\xc4\x97l did\xc4\x97jan\xc4\x8dio profilaktini\xc5\xb3 tyrim\xc5\xb3 skai\xc4\x8diaus ypa\xc4\x8d daug\xc4\x97ja ankstyv\xc5\xb3 prostatos v\xc4\x97\xc5\xbeio form\xc5\xb3, jis nustatomas anks\xc4\x8diau. Sergamumas ir ligotumas did\xc4\x97ja, kadangi daug\xc4\x97ja vyresnio am\xc5\xbeiaus vyr\xc5\xb3. I\xc5\xa1sivys\xc4\x8diusiose \xc5\xa1alyse vyro rizika susirgti prostatos v\xc4\x97\xc5\xbeiu gyvenimo metu sudaro net 40%, ta\xc4\x8diau ma\xc5\xbeiau nei 10% liga pasirei\xc5\xa1kia simptomais ir tik 3% yra mirties prie\xc5\xbeastis. Tikimyb\xc4\x97 mirti d\xc4\x97l kit\xc5\xb3 prie\xc5\xbeas\xc4\x8di\xc5\xb3, ypa\xc4\x8d \xc5\xa1irdies ir kraujagysli\xc5\xb3 lig\xc5\xb3, yra kur kas didesn\xc4\x97.\n_START_SECTION_\nProstatos biopsija\n_START_PARAGRAPH_\nProstatos biopsija atliekama ultragarso tyrim\xc5\xb3 kontrol\xc4\x97je. Jos metu tur\xc4\x97t\xc5\xb3 b\xc5\xabti paimama 10\xe2\x80\x9312 audinio m\xc4\x97gini\xc5\xb3. Po proced\xc5\xabros rekomenduojama skirti antibiotikus. Prie\xc5\xa1 biopsij\xc4\x85 atliekama vietin\xc4\x97 anestezija, kas padaro proced\xc5\xabr\xc4\x85 beveik neskausming\xc4\x85. Biopsija gali b\xc5\xabti atliekama tiek ligonin\xc4\x97je, tiek ir ambulatori\xc5\xa1kai.\n_START_SECTION_\nStadija\n_START_PARAGRAPH_\nProstatos v\xc4\x97\xc5\xbeio stadija nustatoma pagal TNM klasifikacij\xc4\x85. T stadija nustatoma endoskopiniu ultragarso tyrimu, esant T3-T4 \xc4\xaftarimui atliekamas magnetinis branduolio rezonansas. Stadija T1-2 N0 M0 da\xc5\xbenai apibr\xc4\x97\xc5\xbeiama kaip ankstyvos stadijos prostatos v\xc4\x97\xc5\xbeys. Stadija T3-4 N0 M0 vadinama vieti\xc5\xa1kai i\xc5\xa1plitusiu v\xc4\x97\xc5\xbeiu. Esant limfini\xc5\xb3 mazg\xc5\xb3 pa\xc5\xbeeidimui arba metastaz\xc4\x97ms kalbama apie i\xc5\xa1plitusi\xc4\x85 lig\xc4\x85._NEWLINE_Taip pat prognoz\xc4\x97s ir naviko agresyvumo nustatymui pla\xc4\x8diai naudojama Gleasono gradavimo sistema.\n_START_SECTION_\nOperacija\n_START_PARAGRAPH_\nPirmojo pasirinkimo gydymas sergant nei\xc5\xa1plitusiu prostatos v\xc4\x97\xc5\xbeiu yra radikali prostatektomija. Operacijos tikslas yra pa\xc5\xa1alinti navik\xc4\x85 sveik\xc5\xb3 audini\xc5\xb3 ribose. Gali b\xc5\xabti taikoma laparoskopin\xc4\x97 operacija, atvira operacija. Operacijos metu vidutin\xc4\x97s ir didel\xc4\x97s rizikos navikams gali b\xc5\xabti pa\xc5\xa1alinami limfiniai mazgai. Da\xc5\xbeniausios komplikacijos yra \xc5\xa1lapimo nelaikymas ir erekcijos sutrikimai. Operacijos metu mirties rizika siekia iki 2%.\n_START_SECTION_\nRadioterapija\n_START_PARAGRAPH_\nRadioterapija taip pat laikoma standartiniu prostatos v\xc4\x97\xc5\xbeio gydymo metodu. Tyrimai rodo, jog standartin\xc4\x97 spinduli\xc5\xb3 doz\xc4\x97 tur\xc4\x97t\xc5\xb3 b\xc5\xabti ne ma\xc5\xbeesn\xc4\x97 kaip 70 Gy, jei taikoma perkutanin\xc4\x97 radioterapija. Esant vidutinei ar didelei ligos rizikai po spindulinio gydymo 2\xe2\x80\x933 metus reikia skirti hormon\xc5\xb3 terapij\xc4\x85, kadangi ji prailgina ligoni\xc5\xb3 i\xc5\xa1gyvenamum\xc4\x85._NEWLINE_Kaip alternatyva \xc5\xa1vitinimui per od\xc4\x85 gali b\xc5\xabti taikoma brachiterapija, ypa\xc4\x8d esant ma\xc5\xbeos rizikos v\xc4\x97\xc5\xbeiui._NEWLINE_Prostatos brachiterapija \xe2\x80\x93 tai \xc5\xa1iuolaikinis ir modernus prostatos v\xc4\x97\xc5\xbeio gydymas jonizuojan\xc4\x8di\xc4\x85ja spinduliuote,kai jonizuojan\xc4\x8dios spinduliuot\xc4\x97s \xc5\xa1altiniai\xc2\xa0(s\xc4\x97klos) patalpinami prie\xc5\xa1in\xc4\x97je liaukoje. Prostatos brachiterapijoje naudojami I-125 labai ma\xc5\xbeo dyd\xc5\xbeio \xc5\xa1altiniai, kuri\xc5\xb3 dydis yra 4,5mm, o skersmuo 0,8mm. I-125 skildamas skleid\xc5\xbeia spinduliuot\xc4\x99 apie 60 dien\xc5\xb3 ir tokiu b\xc5\xabdu naikina navikines l\xc4\x85steles. Palyginti su i\xc5\xa1orine spinduline terapija (\xc5\xa1vitinimu) doz\xc4\x97 navike b\xc5\xabna didesn\xc4\x97 (nuo 145Gy iki 190Gy), o aplinkiniai audiniai spinduliuot\xc4\x97s veikiami ma\xc5\xbeiau. Taikant prostatos brachiterapij\xc4\x85, navikui galima skirti didesn\xc4\x99 doz\xc4\x99 nei nuotolin\xc4\x97s spindulin\xc4\x97s terapijos b\xc5\xabdu._NEWLINE_Ilgalaikio ligoni\xc5\xb3 steb\xc4\x97jimo duomenimis, pacient\xc5\xb3 i\xc5\xa1gyvenimo be ligos atkry\xc4\x8dio rezultatai po brachiterapijos ir radikalios prostatektomijos nesiskiria.\xc2\xa0Po prie\xc5\xa1in\xc4\x97s liaukos brachiterapijos v\xc4\x97lyv\xc5\xb3j\xc5\xb3 komplikacij\xc5\xb3 atsiranda retai._NEWLINE_Esant pa\xc5\xbeengusiam prostatos v\xc4\x97\xc5\xbeiui galima taikyti suderint\xc4\x85 spindulin\xc4\xaf gydym\xc4\x85, kaip doz\xc4\x97s padidinimui naudojama i\xc5\xa1orinio spindulinio gydymo ir didel\xc4\x97s doz\xc4\x97s galios brachiterapijos derinys._NEWLINE_Brachiterapija gali buti taikoma recidyvavusio prostatos v\xc4\x97\xc5\xbeio gydymui po spindulin\xc4\x97s terapijos.\n_START_SECTION_\nOperacija\n_START_PARAGRAPH_\nProstatektomija\xc2\xa0\xe2\x80\x93 prostatos pa\xc5\xa1alinimo operacija \xc5\xa1iuo atveju yra pasirinkimo gydymo metodas. Ligoniams rekomenduojama atlikti lifini\xc5\xb3 mazg\xc5\xb3 pa\xc5\xa1alinimo operacij\xc4\x85, pagal jos rezultatus (ligos pa\xc5\xbeeist\xc5\xb3 limfini\xc5\xb3 mazg\xc5\xb3 skai\xc4\x8di\xc5\xb3) v\xc4\x97liau sprend\xc5\xbeiama d\xc4\x97l tolesn\xc4\x97s gydymo taktikos. Taip pat i\xc5\xa1pl\xc4\x97stin\xc4\x97 limfini\xc5\xb3 mazg\xc5\xb3 pa\xc5\xa1alinimo operacija b\xc5\xabtina esant T3 stadijos navikui. Po operacijos nenusta\xc4\x8dius limfini\xc5\xb3 mazg\xc5\xb3 pa\xc5\xbeeidimo papildomas gydymas hormon\xc5\xb3 terapija esant vieti\xc5\xa1kai i\xc5\xa1plitusiai ligai n\xc4\x97ra b\xc5\xabtinas.\n_START_SECTION_\nRadioterapija\n_START_PARAGRAPH_\nPer od\xc4\x85 atliekama radioterapija skiriama kartu su hormon\xc5\xb3 terapija (trejus metus po \xc5\xa1vitinimo) yra gydymo standartas vieti\xc5\xa1kai pa\xc5\xbeengusiam prostatos v\xc4\x97\xc5\xbeiui. Kaip ir vieti\xc5\xa1kai apribotam prostatos v\xc4\x97\xc5\xbeiui, b\xc5\xabtinas ap\xc5\xa1vitinimas ma\xc5\xbeiausiai 70\xe2\x80\x9380 Gy doze. Hormon\xc5\xb3 terapija gali b\xc5\xabti skiriama arba po radioterapijos, arba prie\xc5\xa1 ir po radioterapij\xc4\x85. Esant pT3 stadijai rekomenduojamas adjuvantinis gydymas radioterapija po operacijos. Taip pat radioterapij\xc4\x85 galima taikyti ir esant ankstesn\xc4\x97ms stadijoms, kai chirurginis gydymas nepa\xc5\xa1alina viso auglio\xc2\xa0\xe2\x80\x93 pj\xc5\xabvis yra per navik\xc4\x85._NEWLINE_Prostatos brachiterapijos metu prostata spinduliuojama labai lokaliai, i\xc5\xa1 vidaus, tod\xc4\x97l galima realizuoti labai tiksliai daug didesn\xc4\x99 doz\xc4\x97. Prostatos brachiterapija gali b\xc5\xabti naudojant radioaktyvius implantus arba pritaikant specialias adatas. \xc5\xa0is gydymo metodas gali b\xc5\xabti savaranki\xc5\xa1kas arba derinamas su i\xc5\xa1orine spinduline terapija.\n_START_SECTION_\nMetastazavusi liga\n_START_PARAGRAPH_\nHormon\xc5\xb3 terapija yra pirmojo pasirinkimo gydymo metodas esant i\xc5\xa1plitusiai ligai. Ligai progresuojant arba atsinaujinus hormon\xc5\xb3 terapijos fone tiriama testosterono koncentracija kraujo serume. Jei ji pakankamai ma\xc5\xbea, prostatos v\xc4\x97\xc5\xbeys vadinamas atspariu hormon\xc5\xb3 terapijai. \xc5\xa0ioje situacijoje ligoniai gali b\xc5\xabti gydomi chemoterapija. N\xc4\x97ra \xc4\xafrodym\xc5\xb3, kad chemoterapij\xc4\x85 prad\xc4\x97jus anskti ir nesant ligos simptom\xc5\xb3 ligoniams ji atne\xc5\xa1a naud\xc4\x85 ir prailgina i\xc5\xa1gyvenamum\xc4\x85. Pirmojo pasirinkimo vaistas yra docetakselis kombinacijoje su prednizolonu. Gydymas chemoterapija turi kur kas daugiau nepageidaujam\xc5\xb3 poveiki\xc5\xb3 nei hormon\xc5\xb3 terapija. Negalint skirti chemoterapijos ar pacientui atsisakius jos, galimas gydymas prednizolonu ar deksametazonu.'